Man gevonnis nadat hy vier kinders verkrag - Maroela Media
Man gevonnis nadat hy vier kinders verkrag
'n 57-jarige man is Woensdag in die Hopetown-landdroshof in die Noord-Kaap gevonnis nadat hy skuldig bevind is aan die verkragting van vier kinders.
Lt. Sergio Kock, 'n woordvoerder van die polisie, het gesê die man is tot vier keer lewenslange tronkstraf gevonnis op die vier aanklagte van verkragting. Die man is ook tot 'n bykomende drie jaar tronkstraf gevonnis op elk van die aanklagte van ontvoering. Die vonnisse sal gelyklopend uitgedien word.
Die voorval het op 1 Mei 2013 gebeur. Volgens Kock het 'n tienjarige seun en drie meisies, ook 10 jaar oud, op die dag in 'n straat in Strydenburg gespeel. Die beskuldigde, wat een van die meisies se oom is, het die kinders gevra om saam met hom na 'n huis te gaan waar hy dagga gekoop het. Hy het die kinders hierna na 'n nabygeleë veld geneem waar hy hulle gedwing het om dagga te rook en hulle verkrag het.
Volgens Kock kon die kinders daarin slaag om die volgende oggend te ontsnap en is die beskuldigde dieselfde dag in hegtenis geneem.